
ДОКЛАД
от Атанас Запрянов – министър на отбраната


ОТНОСНО: Проект на Решение на Министерския съвет за одобряване на проект на Закон за изменение и допълнение на Закона за отбраната и въоръжените сили на Република България 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 32, ал. 1 от Устройствения правилник на Министерския съвет и на неговата администрация внасям за разглеждане проект на Решение на Министерския съвет за одобряване на Закон за изменение и допълнение на Закона за отбраната и въоръжените сили на Република България.
В хода на провеждания Стратегически преглед на отбранителната политика в Министерство на отбраната е извършен анализ на процесите по планиране и изграждане на отбранителните способности, ресурсното осигуряване на отбраната, управленските процеси и процедури, както и на окомплектоването с личен състав. 
Предвид изложеното, е подготвен настоящия проект на Закон за изменение и допълнение на Закона за отбраната и въоръжените сили на Република България, с който се предлага следното:
1.Разширява се обхвата на обучаемите в професионалните колежи с въвеждане на категорията „колежани“ - обучавани български граждани за придобиване на професионална квалификация от професионално направление „Военно дело и отбрана“ за нуждите на Министерството на отбраната и други министерства и ведомства /§ 14 и § 17, т. 2 от законопроекта/
Извършен е анализ, при който се отчита очертаващ се нарастващ дефицит на сержанти специалисти по здравни грижи във Военномедицинска академия. През 2024 г. този дефицит е 26%, а в резултат на навършване на пределна възраст и прогноза за овакантяване на длъжности в последващите години, до края на 2033 г. ще нараства до 63%. Това налага да се търсят механизми за обучение на по-широк кръг от лица в професионалните колежи, като се създаде законова възможност да се обучават не само военнослужещи, но и др. български граждани /колежани/ за придобиване на IV-та степен на професионална квалификация от професионално направление „Военно дело и отбрана“ за нуждите на Министерството на отбраната и на други министерства и ведомства.
Предвид завишения предварителен интерес за обучение като „колежани“ и в резултат на направените прогнози е предвидено при първоначалното (пилотно) обучение да се обучават 10 колежани за нуждите на Министерството на отбраната.
2. Предвижда се държавните образователни стандарти, по които се провежда обучение в професионалните колежи за придобиване на четвърта степен на професионална квалификация по професии от професионално направление "Военно дело и отбрана" да се приемат с наредба на министъра на отбраната съгласувано с министъра на образованието и науката като по този начин се синхронизира регламентацията в ЗОВСРБ и Закона за училищното и предучилищното образование, но се отчита и спецификата при обучението на военнослужещите /§ 16, т. 1 от законопроекта/
  	С изменения в разпоредбата на чл. 95, ал. 4 от ЗОВСРБ /обн. в ДВ бр. 2 от 2024 г./ е регламентирано, че държавните образователни стандарти (ДОС), по които се провежда обучение в професионалните колежи за придобиване на четвърта степен на професионална квалификация по професии от професионално направление "Военно дело и отбрана" се утвърждават от министъра на отбраната съгласувано с министъра на образованието и науката. Същевременно, съгласно чл. 22, ал. 3 от Закона за училищното и предучилищното образование ДОС, по които се провежда обучение в професионалните колежи се приемат с наредби на министъра на образованието и науката. Доколкото в ЗОВСРБ като специален закон не е предвидено издаването на наредба, с която да се приемат ДОС, то би следвало да се приложи разпоредбата на чл. 22, ал. 3 от Закона за училищното и предучилищното образование и ДОС, по които се провежда обучение в професионалните колежи за придобиване на четвърта степен на професионална квалификация по професии от професионално направление "Военно дело и отбрана" да се приемат с наредба на министъра на образованието и науката. Отчитайки обаче, спецификата при обучението на военнослужещите в професионалните колежи, с настоящото предложение за законодателна промяна се цели създаване на уредба, чрез която ДОС в този случай да се приемат с наредба на министъра на отбраната, съгласувана с министъра на образованието и науката.  
3. Предвижда се уредба, чрез която министърът на отбраната въз основа на изрична законова делегация да може да издаде заповед, с която да създаде организация за провеждане на процедура по валидиране на професионални знания, умения и компетентности в професионалните колежи на военнослужещите със сержантски/старшински звания, преминали обучение в учебните центрове /§ 16, т. 2 от законопроекта/
С измененията в чл. 95, ал. 8 от ЗОВСРБ /обн. в ДВ бр. 2 от 2024 г./ се предвиди, че при провеждане на процедури по валидиране на професионални знания, умения и компетентности при условията и по реда на Закона за професионалното образование и обучение в професионалните колежи не се събират такси. Процедурите по валидиране ще се провеждат в съответствие с наредбата по чл. 40, ал. 11 от Закона за професионалното образование и обучение и подзаконовата уредба по прилагането му, но следва да се отчетат спецификите на военната служба, при провеждане на процедура по валидиране. За целта е необходимо министърът на отбраната да създаде нужната организация, за да може придобитите професионални знания, умения и компетентности от 6100 военнослужещи с военно звание от „младши сержант“ до „старшина“, преминали обучение в учебни центрове в страната, да бъдат приведени в съответствие с изискванията на Закона за професионалното образование, чрез валидиране на техните знания и умения в професионалните колежи. 
4. Прецизира се уредбата, касаеща курсантите чрез промяна в относимите разпоредби в ЗОВСРБ и Закона за Министерството на вътрешните работи /§ 17, т. 4, §  18, § 24, § 26, § 27, т.1 § 29, §36, § 37, § 57, § 60, § 64, § 70, § 71, т. 4, 5  и 6, § 75, § 76, § 78, § 79 от законопроекта/, както следва:
	а/ относно техните доволствия /предвижда се допълнително със средства от бюджета на Министерството на отбраната, доколкото не се осигуряват по друг ред, определен със закон да им се осигурява пътуване при отиване и връщане от ваканция на територията на страната веднъж в годината, както и ваканция и домашен отпуск за всяка учебна година, в размер, при условия и по ред, определени с наредба на министъра на отбраната по чл. 135, ал. 2 от ЗОВСРБ; да им се осигурява храна и ободряващи напитки, а при  изпълнение на задачи, свързани с учебния процес и подготовката им за изпълнение на военна служба като професия, извън постоянното им място за обучение – храна и ободряващи напитки или равностойността им в лева или евро – по норми, при условия, по ред и в размери, определени с акт на министъра на отбраната/; 
Тези предложения са с оглед подобряване социалния статус на курсантите.
    	б/ относно правата им /в т.ч. правото за носене и използване на служебно оръжие, право и на обезщетение при тежка телесна повреда, причинена при или по повод подготовката им за изпълнение на военната служба, на службата в други министерства и ведомства като професия; разноските по погребението на починал курсант, с оглед статуса му, да бъдат за сметка на Министерството на отбраната/.
В ЗОВСРБ липсва законова регламентация за носене и използване на служебно оръжие от курсантите, въпреки че при подготовката им за изпълнение на военна служба, съответно на службата в други министерства и ведомства като професия, те се назначават за изпълнение на задължения по носенето на службата от денонощния наряд. При изпълнение на тези задължения същите следва да носят служебно оръжие, по ред определен в уставите на въоръжените сили, като следва да се създаде и изрична уредба на случаите, при които в мирно време те ще могат да използват служебното оръжие като крайна мярка, аналогично на военнослужещите. 
Предвид факта, че са военнослужещи с особен статус и с оглед предвидената уредба, съгласно която ще имат право да носят и използват служебно оръжие възниква необходимост да се създаде нарочна уредба /нов чл. 233а/, съгласно която те ще имат право и на обезщетение при тежка телесна повреда, причинена при или по повод подготовката им за изпълнение на военната служба, на службата в други министерства и ведомства като професия. Предвижда се да им се изплаща еднократно парично обезщетение в десеткратния размер на базата за определяне размера на основното месечно възнаграждение за най-ниската длъжност на лицата съответно по чл. 212, ал. 3, т. 2 от ЗОВСРБ.  При смърт съпругата (съпруга), децата и родителите на обучаемите също следва да получат обезщетения. 
    	в/ относно званията на курсантите, обучавани във Висшето военноморско училище „Никола Йонков Вапцаров“;
   	Разпоредбата на 138, ал. 2 от ЗОВСРБ, съотносима със званията на курсантите  обучавани във Висшето военноморско училище „Никола Йонков Вапцаров“ е непрецизна, защото това висше военно училище обучава курсанти не само за нуждите на Военноморските сили, но и за други видове въоръжени сили, както и за Министерството на вътрешните работи.
     	 г/ относно създаване на нарочно основание особеният им статус да се регламентира в наредба на министъра на отбраната. 
   	При прилагането на действащата разпоредба на чл. 135, ал. 2 от ЗОВСРБ възникват въпроси и неяснота относно това, в какво се изразява особения статус на курсантите, което ги отличава от военнослужещите. Предвид изложеното, се предлага да се създаде законово основание за издаване на нарочен нормативен акт на министъра на отбраната – наредба, чрез която да се регламентира „особеният статус“ на курсантите като съвкупност от всички техни права и задължения. Именно в този нормативен акт ще бъдат регламентирани впоследствие правата и задълженията им, вместо в правилниците за устройството и дейността на висшите военни училища. 
В настоящата уредба по ЗОВСРБ не е посочено изрично, какви договори сключват курсантите, обучавани за нуждите на другите министерства и ведомства и кое е длъжностното лице, което сключва тези договори. Практиката показва, че договори за военна служба, в срока на които се включва срокът на обучението, се сключват, както с курсанти, обучавани за нуждите на Министерството на отбраната, така и за нуждите на Министерството на вътрешните работи, като страна по договорите е министърът на отбраната от една страна и от друга - курсантите. Същевременно, в разпоредбата на чл. 172, ал. 2 от Закона за Министерството на вътрешните работи (обн. ДВ, бр. 60 от 2020 г.) изрично е предвидено, че курсантите, завършили обучението си в висшите военни училища за нуждите на Министерството на вътрешните работи, служат в министерството за срок, не по-кратък от 10 години, въз основа на подписан при приемането им за обучение договор с министъра на вътрешните работи или с оправомощено от него длъжностно лице. 
Предвид изложеното, разпоредбите на чл. 142, ал. 2 от ЗОВСРБ и чл. 172, ал. 2 от Закона за Министерството на вътрешните работи следва да бъдат прецизирани и синхронизирани, като курсантите, обучаващи се за нуждите на други министерства и ведомства ще сключват тристранен договор с министъра на отбраната и ръководителя на съответното министерство или ведомство или с оправомощени от тях длъжностни лица.
Предлага се прецизиране и на уредбата относно възстановяване разходите за издръжка и обучение на курсантите, обучавани за нуждата на други министерства и ведомства, като изрично се предвижда те да възстановяват разходите за издръжка и обучение за периода, за който са били обучавани, пропорционално на Министерството на вътрешните работи и на Министерството на отбраната за периода. 
5. Създава се уредба, регламентираща статуса на колежаните, аналогична на уредбата на курсантите, доколкото и тази категория обучаеми се предвижда да са военнослужещи с особен статус /§ 14, § 17, § 18, § 24, § 26, § 27, т.1 § 29, §36, § 37, § 57, § 60, § 64, § 70, § 71, т. 4,5  и 6, § 75, § 76, § 78, § 79 от законопроекта/.

6. Разширява се обхвата на служители от други министерства и ведомства, които могат да се обучават в образователните институции на Министерството на отбраната на реципрочна основа /§ 15 от законопроекта/
В действащата уредба е предвидена възможност да се обучават в образователните институции на Министерството на отбраната на реципрочна основа само служители от Министерството на вътрешните работи, като обучението за нуждите на това ведомство  се извършва при условия и по ред, определени със съвместна инструкция на министъра на отбраната и министъра на вътрешните работи. По този ред не могат да се обучават кадри за нуждите на други министерства и ведомства. Поради постъпили запитвания от други министерства и ведомства /в т.ч. от ДАНС/ за подготовка на кадри във военнообразователните институции на реципрочна основа се предлага прецизиране на разпоредбата на чл. 94, ал. 2 от ЗОВСРБ.

7. Прецизира се уредбата относно реда за разпределяне на служебното време на военнослужещите, за неговото отчитане и компенсиране с намалено служебно време /§ 38, §39, § 40, § 41 и § 53 от законопроекта/, както и относно условията за ползване и отлагане на платения годишен отпуск и другите отпуски от военнослужещите /§ 42, § 43, § 44, § 45, § 46 и § 52 от законопроекта/ 
 Предлагат се промени в чл. 194, 195, 196, 210 и създаването на нов чл. 196а, чрез които се прецизира реда за разпределяне на служебното време, за неговото отчитане и компенсиране с намалено служебно време, както следва:
- отпада задължението за компенсиране на удълженото служебно време на военнослужещия над 8-ия до 12-ия час. 
- въвежда се компенсиране с намалено служебно време непосредствено след положеното дежурство с 8 часа, когато дежурството обхваща повече от 12 часа в делничен ден и с 16 часа, когато дежурството обхваща повече от 12 часа в почивен или празничен ден;
- регламентира се срок за компенсиране с намалено служебно време на дежурствата да се извършва до два месеца след края на календарния месец, в който е положено дежурството, само по изключение поради обоснована необходимост или неотложни служебни причини, като след изтичането на този срок правото на ползването му се погасява по давност;   
- за натрупаните компенсации за последните не повече от 2 месеца ще се изплаща обезщетение само при прекратяване на договора за военна служба;  
- регламентира се, че редът за разпределяне на служебното време, за неговото отчитане и компенсиране с намалено служебно време, в т.ч. и при носенето на дежурства с продължителност, която надвишава 24 часа и за изплащане на обезщетение, ще се определя с акт на министъра на отбраната.
Предлагат се изменения в чл. 198 и създаването на нови разпоредби - чл. 198а, 198б и 198в относно условията за ползване и отлагане на платения годишен отпуск от военнослужещите. Въвежда се давностен срок за използване на платения годишен отпуск от военнослужещите, аналогично на уредбата по ЗДСл и КТ, като с оглед спецификата на военната служба се предвижда по дълъг срок за ползването му /вместо 2 – 3 години/. 
Изрично се предвижда, когато платеният годишен отпуск е отложен през календарната година, за която се отнася и военнослужещият не е имал възможност да го ползва изцяло или отчасти поради участие в операции и мисии, военни учения, обучение, ползване на отпуск за временна неработоспособност, за бременност, раждане и осиновяване на дете или за отглеждане на малко дете, както и поради ползване на друг законоустановен отпуск давностният 3 годишен срок да започва да тече от края на годината, в която е отпаднала причината за неползването му. По този начин се отчитат от една страна интересите на службата, а от друга – създават се гаранции военнослужещият да може реално да упражни правото си на платен годишен отпуск, конституционно закрепено чрез разпоредбата на чл. 48, ал. 5 от Основния закон.  
С оглед яснота при прилагането в чл. 202, ал.1, т. 2 се прецизира реда за ползването на допълнителен отпуск за кръводаряване – в деня на кръводаряването и два календарни дни непосредствено след него. 
В чл. 208 изрично се предвижда, че реда за разрешаване и ползване на отпуските, за тяхното отлагане и прекъсване ще се определи с Правилника за прилагане на ЗВОСРБ.
За съответствието на подготвените законодателни промени с изискванията на Директива 2003/88/ЕО на Европейския парламент и на Съвета от 4 ноември 2003 година, относно някои аспекти на организацията на работното време е изготвена необходимата справка за съответствие по чл. 35, ал.1, т. 7 от Устройствения правилник на Министерския съвет и на неговата администрация.
8. С оглед защита интересите на службата се създава ред за преназначаване на военнослужещи при организационно-щатни промени /§ 31 от законопроекта/, въвеждат се рестрикции при прекратяването на договорите за военна служба /§34 от законопроекта/ и се предлага отмяна на  § 7 от ПЗР към Закона за изменение и допълнение на ЗОВСРБ (обн. ДВ, бр. 38 от 2020 г.) - § 74 от законопроекта
В чл. 156 се определя ред за преназначаване на военнослужещите при организационно-щатни промени (ОЩП). Съгласно чл. 164, т. 1 от ЗОВСРБ организационно-щатни промени се извършват въз основа на акт на Министерския съвет или на министъра на отбраната, или при пълна или частична ликвидация въз основа на акт на Министерския съвет или при съкращаване числеността на въоръжените сили или на отделни техни формирования по решение на Народното събрание, освен ако в това решение е определен друг срок на предизвестие. Чрез предлаганата уредба при ОЩП в интерес на службата военнослужещите ще може да се преназначат в съответствие с придобитата от тях квалификация на длъжности в същото или в по-високо длъжностно ниво без тяхно съгласие. Изрично се предвижда заповедите за преназначаване да могат да се обжалват при условията и по реда на АПК, но ще подлежат на предварително изпълнение.
Създава се нов чл. 169а, с който изрично се предвижда, че договорът за военна служба няма да може да се прекрати едностранно от военнослужещия или по взаимно съгласие на страните при образувано дисциплинарно производство и назначена служебна проверка, с цел избягване на дисциплинарна отговорност и последиците от дисциплинарното уволнение. 
Предлага се и отмяна на параграф § 7 ПЗР към Закона за изменение и допълнение на ЗОВСРБ (ДВ, бр. 38 от 2020 г., в сила от 24.04.2020 г.), чрез който пределната възраст за военна служба на военнослужещите, които към датата на влизането в сила на този закон са упражнили правото си на пенсия за осигурителен стаж и възраст при условията на Кодекса за социално осигуряване, в интерес на службата може да бъде удължена до три години по решение на министъра на отбраната след мотивирано предложение по команден ред. Отмяната на посочената норма ще осигури еднакви възможности за военна служба на всички военнослужещи.
9. Отпада изискването срокът на договора за военна служба на войниците да бъде удължаван не повече от три пъти, като по този начин  ще им се осигури възможност, да сключват договори за военна служба до пределна възраст  /§ 30 от законопроекта/
На основание разпоредбите на чл. 141, ал. 1, т. 2 от ЗОВСРБ на военна служба се приемат пълнолетни български граждани, които не са по-възрастни от 40 години (т.е. в границите от 18 до 40 години), а съгласно чл. 160, ал. 1, т. 1 и ал. 4 от ЗОВСРБ, пределната възраст за военна служба на войниците/матросите е 46, съответно 49 години. Отчитайки факта, че съгласно действащата уредба войниците и матросите подписват тригодишен първоначален договор за военна служба, който може да бъде удължаван, но не повече от три пъти, с обща продължителност не-повече от 15 години, военнослужещите, започнали военната си служба на възраст 29 години и повече, следва да бъдат освободени преди да са навършили посочената по-горе пределна възраст за военна служба. Това не е целесъобразно и в голяма степен демотивира войниците /матросите, поради което се налага отмяна на разпоредбата на чл. 144, ал. 4 от ЗОВСРБ.
        10. Изпълнява се мярка № 169 и част от мярка № 174 от Плана за намаляване на административната тежест, приет с Решение № 233 на МС от 29.03.2024 г., като се облекчават изискванията за постъпване на военна служба /§ 28 от законопроекта/
        След извършен анализ на уредбата в чл. 141, ал. 1, т.5 от ЗОВСРБ се предлага промяна, аналогична на регламентацията в Закона за МВР, Закона за ДАНС, Закона за НСО, с която да се предвиди като изискване за приемане на военна служба лицата да не са привлечени като обвиняеми или да не са подсъдими за умишлено престъпление от общ характер. По този начин онези лица, срещу които има само образувано наказателно производство за умишлено престъпление от общ характер, няма да търпят негативни последици, каквито произтичат от действащата уредба по ЗОВСРБ. 
[bookmark: to_paragraph_id30319025]         За самото образуване на наказателно производство процесуалният закон не изисква данни за авторството на деянието и неговата правна квалификация (чл. 211, ал. 2 от НПК). Усилията на компетентните органи на разследването в този най-първоначален стадий на наказателния процес се концентрират в посока деянието, а не към личността на дееца. Именно поради това законът допуска образуването на наказателното производство да става както с формален акт с възможност да бъде образувано срещу конкретно поименно визирано в акта лице или срещу неизвестен извършител (чл. 212, ал. 1 от НПК), но и неформално – със съставянето на протокола за първото действие по разследването (чл. 212, ал. 2 от НПК), т.е. на този етап трудно може да се прави извод за авторството на съответното престъпление.
[bookmark: to_paragraph_id30319026]        Доказателствената обезпеченост на обвинението е с различен обем в различните фази и стадии на наказателния процес. За образуването на наказателното производство е достатъчно да има данни само за извършено престъпление, докато за привличане в качеството на обвиняем – да са събрани достатъчно доказателства за виновността на определено лице в извършване на престъпление от общ характер (чл. 219, ал. 1 от НПК), за съставянето на обвинителен акт, въз основа на който да бъде образувано съдебното производство – прокурорът да има вътрешното убеждение, че са събрани необходимите доказателства за разкриване на обективната истина и за повдигане на обвинение пред съда (чл. 246, ал. 1 от НПК), но за да бъде признат деецът за виновен, е задължително обвинението да е доказано по несъмнен начин (чл. 303, ал. 1 и 2 от НПК). 
         Ето защо се предлага да се промени изискването към кандидатите за военна служба, които следва да не са привлечени като обвиняеми или да не са подсъдими за умишлено престъпление от общ характер, което ще се установява служебно за намаляване на административната тежест върху гражданите.
11. Предлага се регламентация, чрез която пределната възраст за всички хабилитирани военнослужещи да бъде 57 години, независимо от притежаваното от тях военно звание /§ 33 от законопроекта/
Разпоредбата на чл. 160, ал. 2 от ЗОВСРБ в настоящата си редакция е приложима само за хабилитирани военнослужещи с военно звание „полковник/капитан I ранг“ и не важи за хабилитирани военнослужещи с по-ниски военни звания. По този начин същата се явява ограничаваща за хабилитираните военнослужещи с военно звание „подполковник/капитан II ранг“ и по-ниско, които съгласно чл. 48, ал. 1, т. 1 от Закона за висшето образование, заемат длъжности „доцент“ и „професор“ и на основание чл. 2б от Закона за развитие на академичния състав в Република България също са покрили минималните национални изисквания, а обстоятелствата, свързани с наукометричните и други показатели следва да бъде публикувани в регистъра по реда на чл. 2а от Закона за развитие на академичния състав в Република България. Предвид изложеното, се налага прецизирането на чл. 160, ал. 2 от ЗОВСРБ.
12. Прецизират се разпоредбите, касаещи изплащането на допълнително възнаграждение за заместване и допълнително възнаграждение при временно изпълнение на задълженията на вакантна длъжност на военнослужещите /§ 54 и § 55 от законопроекта/
Разпоредбите на чл. 215 и чл. 216 от ЗОВСРБ се нуждаят от прецизиране, от една страна - с оглед синхронизиране на текстовете им с въведената промяна в чл. 212, ал. 1 на ЗОВСРБ, с която е изменен начина на определяне на основното месечно възнаграждение на военнослужещите – от възнаграждение за притежавано военно звание към двукомпонентно възнаграждение (в съответствие със заеманата длъжност и за присвоеното им военно звание). От друга страна се предлагат редакции на разпоредбите относно заместване на военнослужещ (чл. 215) и изпълнение на задължения на вакантна длъжност (чл. 216), като се предвижда тези възможности да се прилагат само към основна командна или материално отговорна длъжност. За тази цел и с оглед яснота при прилагането се дефинират понятията „основна командна длъжност“ и „материално отговорна длъжност“ в Допълнителните разпоредби на закона /§ 71, т. 6 от законопроекта/. Само в тези случаи ще се заплаща допълнително възнаграждение за заместване на отсъстващ военнослужещ или за изпълняващ задълженията на вакантна длъжност. В допълнение, с оглед противоречива практика при прилагането на чл. 216 се предлага да се създаде изрична разпоредба, с която да се предвиди, че за времето на изпълнение на задълженията на вакантната основна командна или материално отговорна длъжност военнослужещият продължава да изпълнява и задълженията на основната си длъжност.
13. Предлага се разширяване на рестрикциите към получаването на обезщетение при прекратяването на договора за военна служба по чл. 227 от закона  /§ 58 от законопроекта/
Законодателят е предвидил изплащането на еднократно парично обезщетение на военнослужещите, при освобождаване от военна служба, в размер на толкова брутни месечни възнаграждения, колкото прослужени години имат, но не повече от 20, както и че при освобождаване от военна служба след прослужени 10 и повече години военнослужещите имат право на еднократно парично доволствие по чл. 224, ал. 1, т. 1 от ЗОВСРБ. Рестрикциите към получаването на посоченото обезщетение и доволствие съществува само към дисциплинарно уволнените от военна служба военнослужещи. В същото време, нормата на чл. 188 от ЗОВСРБ регламентира дейностите, явяващи се несъвместими с военната служба, а в Закона за противодействие на корупцията (ЗПК) са регламентирани случаите за установяване на конфликт на интереси. Военнослужещите могат да попаднат в техния правен обсег само при нарочно виновно неизпълнение, което налага в този случай те също да бъдат ограничени в получаването на горепосоченото обезщетение и доволствие. Също така, рестрикции за изплащане на обезщетението се въвеждат и при предсрочно прекратяване на договора за военна служба на основание чл. 163 (с 3-месечно предизвестие от военнослужещия, което може да заплати) преди изтичането на първоначалния срок на военната служба по чл. 142, ал. 5 (10 години за офицерите), чл. 143, ал. 1 (офицери стипендианти–10 г.) и чл. 144, ал. 3 (при конкурс–10 г. за офицери, 5 г. за офицерски кандидати и сержанти /старшини/ и 3 години за войници /матроси/) и при отказ на военнослужещия да подаде документи за проучване при условията и по реда на Закона за защита на класифицираната преди изтичането на първоначалния срок на военната служба по чл. 142, ал. 5, чл. 143, ал. 1 и чл. 144, ал. 3 от ЗОВСРБ.
14. Подобрява се статуса на членовете на семейството на командирован военнослужещ или цивилен служител на длъжност в задгранично представителство, международна организация или в друга международна инициатива, при пребиваване с него в страната по местоназначение, аналогично на уредбата по Закона за дипломатическата служба /§ 49, § 50 и §66  от законопроекта/
С оглед създаването на по-добри възможности за комплектоването на посочените длъжности се предлага да бъде регламентирана възможност  съпругът/съпругата-военнослужещ на командирован служител на длъжност не само в задгранично представителство, но и в международна организация или друга международна инициатива извън територията на страната да ползва неплатен отпуск по време на командировка на служителя. Съпругът/съпругата на командирован военнослужещ или цивилен служител на длъжност в задгранично представителство, в международна организация или друга международна инициатива извън територията на страната ще има право на неплатен отпуск по време на командировката на военнослужещия/цивилния служител, когато работи в държавната или общинската администрация в Република България, в организации на бюджетна издръжка или в търговски дружества с над 50 на сто държавно или общинско участие, както и в търговски дружества със златна акция на държавата.
Предлаганата регламентация ще осигури правна рамка за признаването на времето на ползване на неплатен отпуск от горепосочените съпруг/съпруга за трудов или служебен стаж и ще доведе до уеднаквяване на условията за пребиваване на членовете на семействата на всички служители, дългосрочно командировани извън територията на страната.
15. Регламентиране и синхронизиране на терминологията по отношение изпълнението на задачите на въоръжените сили, държавния военновременен план, привеждането в изпълнение на останалите военновременни планове, стратегическите планове, които са свързани с взаимодействието и произтичащите ангажименти от съюзните планове за възпиране и отбрана, плановете за операции на въоръжените сили и проекти за инвестиционни разходи за придобиване на отбранителни продукти /§1, §2, §3, §4, §5, §6, §7, §9, §10, §11, §12, §13, §19, §20, §21, §25 от законопроекта/. 
В действащата уредба в ЗОВСРБ липсва регламентация относно отговорностите на президента и Министерския съвет във връзка с привеждането, ръководството и въвеждане в изпълнение на стратегическите планове, държавния военновременен план и на военновременните планове на йерархично подчинените държавни органи.
Това налага промяна в някои от разпоредбите на закона, които да конкретизират задължението на държавните органи. 
С измененията в чл. 6, 19, 20, 22, 27, 43, 53, 54, 56, 85, 108, 109, 112, 122 и ДР от ЗОВСРБ се прецизира терминологията по отношение изпълнението на държавния военновременен план, привеждането на останалите военновременни планове,  стратегическите планове, които са свързани с взаимодействието и произтичащите ангажименти от съюзните планове за възпиране и отбрана, извън случаите при положение на война, военно или извънредно положение и плановете за операции на въоръжените сили.
С измененията в чл. 16, 22, 26 и 27 от ЗОВСРБ се прецизира терминологията, използвана в тези разпоредби, с оглед наличието на  процеси по придобиване на системи въоръжения, което е събирателно понятие. Придобиват се нови въоръжения, но и такива втора употреба, придобива се и техника, а оборудването е част от нея, но редом с това и инфраструктура. Възникват многократно въпроси, в кои случаи се има предвид тяхната модернизация или сме изправени само пред удължаване на срока за експлоатация на съществуващите такива. Ето защо би следвало да се акцентира върху придобиването им и да се използва сборното им наименование „отбранителни продукти“ в съответствие с легалната дефиниция на този термин в § 1, т. 26 от Допълнителните разпоредби на закона.
16. Създава се изрична уредба относно определяне дейността на Върховното главно командване и разрешаване използването на оръжие и/или технически средства от въоръжените сили срещу безпилотни автономни системи и средства при охрана и отбрана на военни обекти, пунктове за постоянна дислокация, военни формирования, техника и корабни платформи, разположени извън пунктовете за постоянна дислокация/§5, §7, §8, §12, §22, §80  от законопроекта/
В действащата законова уредба липсва регламентация относно организацията на  дейността на Върховното главно командване (ВГК). ВГК подпомага Върховния главнокомандващ при ръководството на отбраната и въоръжените сили. С допълнение в разпоредбите на чл. 22, 27 и 114 от ЗОВСРБ се въвежда задължението за изготвяне на процедури за дейността на ВГК от министъра на отбраната, който чрез Министерския съвет ги предлага за утвърждаване с указ на президента на републиката. 
С измененията в чл. 28 и чл.56 от ЗОВСРБ се въвеждат правила за използване на оръжие срещу безпилотни летателни (плавателни) средства (БЛ(П)С) в случаите на нарушаване от безпилотно летателно средство на обозначените зони за сигурност над военни обекти и над войскови райони, както и над военни формирования и военни плавателни средства, разположени извън войсковите райони, където експлоатацията на безпилотни летателни средства е забранена или ограничена (в случаите на нарушаване от безпилотно плавателно средство на границите  на забранени с навигационно известие до мореплавателите зони и пунктовете за базиране на военни плавателни средства). С цел минимизиране на заплахата от използване на БЛ(П)С срещу войските и силите е необходимо да се създаде възможност министърът на отбраната да разреши използването на оръжие и бойни средства за неутрализиране на БЛ(П)С при нарушаване на границите на районите, в които тяхната експлоатация е забранена.
17. Допълва се уредбата, като се регламентира че начална и специална военна подготовка на войниците (матросите) и на резервистите ще се провежда освен в учебни центрове и в професионалните колежи, както и, че войниците /матросите/ ще се обучават за присвояване на първо сержантско/старшинско звание в професионалните колежи /§ 62 от законопроекта/
Предложението е обусловено от факта, че част от структурите в Българската армия нямат в подчинение военно формирование, което да е структурирано като учебен център с основна задача провеждане на начална и специална подготовка на войниците/матросите. Предложена е и нова редакция на чл. 239, ал. 2 от ЗОВСРБ, чрез която се създава възможност войниците (матросите) да се обучават в професионалните колежи за първо сержантско /старшинско звание, като по този начин се ограничава възможността за новопроизвеждане на сержанти /старшини/ с квалификация от учебен център с цел спазване на държавните образователни изисквания за завършена четвърта степен на професионална квалификация от Професионален сержантски (старшински) колеж за професията „сержант /старшина/“.
18. Регламентира се възможност за водене на електронен регистър на курсантите и колежаните /§ 70 от законопроекта/
Целта е да се води строга отчетност на курсантите и колежаните за срока на обучението им, чрез разписването на ясни правила и да се създаде възможност за извършване на обективен анализ при комплектоването на длъжности във въоръжените сили.
19.  Прецизира се уредбата, свързана с атестирането на военнослужещите /§ 32 от законопроекта/
В Министерството на отбраната е извършен анализ на настоящия модел за атестиране на военнослужещите и е установено, че са ограничени  възможностите за атестиране на военнослужещите. Нормата на чл. 157, ал. 3 от ЗОВСРБ регламентира, че критериите, условията и редът за атестиране на военнослужещите се определят в акт на министъра на отбраната. Същевременно в разпоредбата на чл. 157, ал. 2 от ЗОВСРБ се регламентира, че атестирането се извършва по система от критерии чрез оценка на личностните характеристики, предварително съгласувани професионални цели, както на степента на изпълнение на задълженията професионалните компетентности. В този си вид, нормата на ал. 2 ограничава възможностите за избор на критерии за оценяване на военнослужещите, което е от основно значение за постигането на определените в Програмата за развитие на отбранителните способности на въоръжените сили на Република България до 2032 г., приета с РНС от 11.02.2021 г., oбн., ДВ, бр. 13 от 2021 г.  параметри, в направление „Хората в отбраната“, както и в заложените цели в Плана за развитие на въоръжените сили на Република България до 2026 г., приет с ПМС № 183/7.05.2021 г. за разработване на нов модел за кариерно развитие на военнослужещите, поради което се предлага нейната отмяна.
20. Прецизира се уредбата относно формирането на основната месечна заплата, допълнителните възнаграждения на цивилните служители по трудово правоотношение и добавката за робота по чл. 297, ал. 1 от ЗОВСРБ / §67, § 68 и § 69 от законопроекта/
С измененията в ЗОВСРБ /обн. в ДВ бр. 38 от 2024 г./ беше въведен аналогичен по Закона за МВР нов механизъм за определяне на основната месечна заплата на цивилните служители по трудово правоотношение в БА и СППМО, състоящ се от два компонента-месечна заплата за длъжност и добавка за работа в МО, СППМО и БА. В чл. 296, ал. 1 т. 1 от ЗОВСРБ изрично се предвиди обаче, че допълнителното възнаграждение за прослужено време се изплаща само върху определената месечна заплата за длъжност. Този подход се различава от начина за определяне на този вид допълнително възнаграждение както при военнослужещите, така и при останалите лица по трудово правоотношение по реда на Кодекса на труда и по Закона за МВР, според които за придобит трудов стаж и професионален опит на служителите се заплаща допълнително месечно възнаграждение в процент върху основната месечна заплата/месечно възнаграждение. Това доведе до увеличение на възнагражденията на тези цивилни служители от 01.01.2025 г. със съвсем малък процент в сравнение с тези на военнослужещите, а именно с 15 % вместо 30 %, и поради това до значителни разлики между получаваните от двете категории служители брутни месечни възнаграждения при отчитане на спецификата на статуса  им.
На основание чл. 297, ал. 1 от ЗОВСРБ на цивилните служители по трудово правоотношение се изплаща допълнително възнаграждение за работа в Министерството на отбраната, структурите на пряко подчинение на министъра на отбраната и Българската армия, като в качеството на правоимащи са определени само цивилните служители от Българската армия и структурите на пряко подчинение на министъра на отбраната. Същевременно в администрацията на Министерството на отбраната в съответствие с чл. 3, т. 3 от Закона за държавния служител работят въз основа на сключени трудови договори цивилни служители, които не са държавни служители или цивилни служители по чл. 107а от Кодекса на труда - членовете на политически кабинети или съветници и експерти към тях, с изключение на ръководителя на звеното за връзки с обществеността, както и тези по допълнително разписание на длъжностите, сключили трудови договори при условията и по реда на ПМС № 66 от 1996 г. Поради факта, че това са цивилни служители във ведомството по трудово правоотношение и с оглед разпоредбата на чл. 4, ал. 3 от Закона за защита от дискриминация те също следва да получават добавка за работа при условия, по ред и в размер, определени с акт на министъра на отбраната. 
За пълнота на уредбата относно формирането на основната месечна заплата и допълнителните възнаграждения на всички цивилни служители по смисъла на ЗОВСРБ, в т.ч. и органите на изпълнителната власт по чл. 19, ал. 4 от ЗА /ръководителите на НВИМ, ИА“ВКВПД“ и Информационния център на МО/ следва да се прецизират и разпоредбите на чл. 295, 296 и 297, ал. 1 от ЗОВСРБ. 
21. Създава се ясна и безспорна уредба относно статуса на служителите в Националния военноисторически музей - НВИМ /§ 72 от законопроекта/ 
[bookmark: to_paragraph_id6724277]В § 7 от ПЗР на ЗОВСРБ (обн. в ДВ бр. 35 от 2009 г.) е уредено, че длъжностните наименования и възнагражденията на служителите в НВИМ се приравняват на длъжностните наименования и възнагражденията на цивилните служители по служебно или трудово правоотношение от изпълнителна агенция към министъра на отбраната. Липсва изрична уредба обаче, относно приложимия закон, който определя статуса на тези служители, каквото е изискването на чл. 2, ал. 1 от Закона за държавния служител. В съответствие с посочената разпоредба от ЗДСл и за яснота при прилагането разпоредбата на § 7 от ПЗР на ЗОВСРБ следва да се прецизира като се регламентира изрично, че статусът на цивилните служители по служебно правоотношение в НВИМ се урежда със ЗОВСРБ и Закона за държавния служител, а на цивилните служители по трудово правоотношение – с чл. 107а от Кодекса на труда и със ЗОВСРБ. Уредба в този смисъл не е изключение в нормотворчеството, доколкото сходна регламентация е предвидена в § 2, ал. 1 от ПЗР на Закона за военното разузнаване, както и в § 5 от ПЗР на Наредбата за прилагане на Класификатора на длъжностите в администрацията. 
	22. Разширява се обхватът на структурите от състава на въоръжените сили във военно време чрез включване на Държавна агенция „Технически операции“ /ДАТО/ /§ 71, т. 1 от законопроекта/
Предложението ДАТО да бъде включена в структурите, които формират „Силите от системата за национална сигурност на Република България“ е на председателя на агенцията.
Посочената държавна агенция е специализиран орган към Министерския съвет за осигуряване и прилагане на специални разузнавателни средства (СРС) по смисъла на чл. 19а, ал. 1 от Закона за специалните разузнавателни средства (ЗСРС) и служба за сигурност по смисъла на § 1, т. 1 от Допълнителните разпоредби на Закона за защита на класифицираната информация (ЗЗКИ). Агенцията самостоятелно и във взаимодействие с други държавни органи осъществява изрично регламентирани в чл. 196 от ЗСРС дейности, кореспондиращи пряко с осигуряване защитата на правата и свободите на гражданите, националната сигурност и обществения ред, провежда и отбранително-мобилизационна подготовка с възложени военновременни задачи по отбраната на страната.
Предвид гореизложеното, агенцията следва да поддържа способности за осигуряване на военна сигурност, като се имат предвид характеристиките на средата за сигурност, рисковете и заплахите и произтичащите от тях сценарии за използване на въоръжените сили. В тази връзка ДАТО следва да бъде включена в състава на въоръжените сили във военно време по чл. 50, ал. 2 от ЗОВСРБ, като част от структурите от другите сили от системата за национална сигурност на Република България, чрез допълнение в § 1, т. 1в от Допълнителните разпоредби на ЗОВСРБ. 
23. Прецизира се и определението за „Тежко материално положение“ в §1,  т. 2 от Допълнителните разпоредби на ЗОВСРБ, като се обвърза с реален икономически показател – линията на бедност, която се определя с акт на Министерския съвет /§ 71, т. 2 от законопроекта/
Съществуващата дефиниция в допълнителните разпоредби на ЗОВСРБ за „тежко материално положение“ ограничава ефективността на социалната помощ и се оказва пречка за решаването на реални житейски ситуации. Сега действащата дефиниция поставя прекалено висок праг за това кои лица се считат за нуждаещи се. Изключени са хора с минимален, но все пак недостатъчен доход, както и хора, които формално имат роднини, но реално не получават помощ от тях, хора, които временно са в затруднение (болест, безработица и т.н.). Игнорира се временното изпадане в трудна финансова ситуация. Текущата дефиниция не взема предвид преходни трудности и не отчита социално-икономическия контекст. Дефиницията не прави разлика между лица с доходи по- ниски или равни на линията на бедност, определена с акт на Министерски съвет, и такива лица, чийто доходи са по-високи от линията на бедност, но недостатъчни при възникване на извънредни разходи, направени във връзка с трайно увреждане или трайна неработоспособност на лицата или на членове на семействата им, загуба на имущество по независещи от лицата причини. Необходимо е  по-широко определение, включващо нисък доход спрямо линията на бедност, но и разходи по здравословни нужди, временни затруднения и преценка на реални житейски ситуации, не само на формалните критерии. Необходимост от прецизиране на определението за „тежко материално положение“ и обвързването му ясен и точен икономически показател - линия на бедност, която се определя с акт на Министерския съвет.

24. В Преходните заключителни разпоредби на законопроекта се предлагат изменения и допълнения в следните закони:
а/ в Кодекса за социално осигуряване:
В разпоредбата на чл. 4, ал. 7 от Кодекса за социално осигуряване, е предвидена възможност за съпруга/съпругата на дългосрочно командирован служител в дипломатическа служба за времето, през което е пребивавал в чужбина по време на задграничния му мандат, да бъде осигуряван/а по свое желание и за своя сметка за инвалидност поради общо заболяване, старост и смърт върху минималния осигурителен доход за самоосигуряващите се лица, определен със Закона за бюджета на държавното обществено осигуряване, ако не е осигурен/осигурена на друго основание или по законодателството на приемащата държава съгласно действащ международен договор, по който Република България е страна или европейските регламенти за координация на системите за социална сигурност. 
С оглед предвидената промяна в § 50 и § 66 от законопроекта, се предлага обхвата на разпоредбата на чл. 4, ал. 7 от Кодекса за социално осигуряване да се разшири, като се предвиди същата да се прилага и по отношение на съпруг/съпруга на командирован по реда на ЗОВСРБ служител на длъжност в международна организация или друга международна инициатива извън страната, за времето през което е пребивавал в чужбина по време на командировката.  Прецизирането на  посочената норма, ще създаде правна рамка за регламентиране на правото на неработещите съпрузи на тези служители да се самоосигуряват и ще улесни значително комплектоването на посочените длъжности.
б/ в Закона за здравното осигуряване:
Разпоредбата на чл. 40, ал. 3, т. 2 от Закона за здравното осигуряване ще бъде прецизирана, като по този начин ще се създаде възможност, за колежаните, обучавани по професии от професионално направление „Военно дело и отбрана“, както и за курсантите, обучаващи се в регулирана професия „Офицер на тактическо ниво на управление“, на възраст над 26 г., да бъдат здравно осигурени за сметка на държавния бюджет, за периода им на обучение в професионалните колежи, съответно във висшите военни училища.
Предвид факта, свързан с нарастващия некомплект с младши офицерски състав, са предприети редица мерки за намаляване на  посочения дефицит на кадри. Една от набелязаните мерки е промяната на възрастовите критерии за прием във висшите военни училища по специалност „Организация и управление на военни формирования на тактическо ниво“  в професионално направление „Военно дело“, като настоящата подзаконова уредба предвижда към 31 декември в годината на кандидатстване да не са по-възрастни от 31 години.
Разпоредбата на чл. 40, ал. 3, т. 2 от Закона за здравното осигуряване обаче предвижда за студентите - редовно обучение във висши училища до навършване на 26-годишна възраст, и докторантите на редовно обучение по държавна поръчка да бъдат здравно осигурени.
Предвид изложеното и с оглед на факта, че обучаемите във висшите военни  училища курсанти  се обучават в регулирана професия „Офицер за тактическо ниво на управление“, следва да се създаде възможност обучаемите на възраст над 26 г. да бъдат здравно осигурени от държавния бюджет за периода им на обучение.
С въвеждането на новата категория обучаеми „колежани“ по чл. 98, ал. 3а от ЗОВСРБ и аналогичния им статус с този на курсантите - като военнослужещи с особен статус, се поражда необходимост от регламентиране на възможност и те да бъдат здравно осигурени за целия период на обучение.
в/ в Закона за Министерството на вътрешните работи:
Освен горепосочените промени в този закон, изрично се предлага да се разшири обхватът на чл. 50а от ЗМВР, като се регламентира възможност за осигуряване на обучение в Националния институт по криминалистика на служители от служба „Военна полиция“, осъществяващи експертно-криминалистическа дейност, което би довело до повишаване на тяхната професионална подготовка и възможност за качествено изпълнение на тази правно регламентирана дейност. 
Чрез направеното предложение за допълнение в разпоредбата на чл. 50а, ал. 1 от Закона за МВР ще се създаде възможност експерт-криминалистите от Служба „Военна полиция“ да получат адекватно и съвременно обучение с най-новите постижения,  да усвоят на практика тънкостите в различните сфери на криминалистиката от професионалисти, което ще повиши тяхната квалификация и ще подобри изпълнението на служебните им задължения, ще получат и удостоверение за проведеното обучение. Съгласно предложената редакция на посочената законова разпоредба обучението на служителите от Служба „Военна полиция“ ще се извършва въз основа на подписано споразумение между министъра на отбраната и министъра на вътрешните работи. Предложението е подкрепено от министъра на вътрешните работи (с писмо с рег.№ 8121100-395/09.01.2024 г.). 
Ще се създаде възможност за обучение в Националния институт по криминалистика на служители за нуждите и на други министерства и ведомства.
Всичките предложения за промени в Закона за Министерството на вътрешните работи са подготвени съвместно с представители на това  ведомство, Министерството на отбраната и служба „Военна полиция“ и са предварително съгласувани с министъра на вътрешните работи.
г/в Закона за електронните съобщения:
 Предвидена е промяна в чл. 301, ал. 3 от Закона за електронните съобщения, като на въоръжените сили се дава право да блокират с технически средства ползването на електронни съобщителни услуги при откриване и неутрализиране на безпилотни системи, при защита на военни обекти и войскови райони, както и на военни формирования, техника и военни плавателни средства, разположени извън войсковите райони. Тази промяна е продиктувана от предложената уредба в чл. 28 и чл. 56 от ЗОВСРБ.

Изпълнението на проекта на закон не води до изменение в целевите стойности на показателите за изпълнение, в т.ч. ключовите индикатори.
За изпълнението на проекта на акт не са необходими допълнителни разходи/трансфери/други плащания, които да бъдат одобрени по бюджета на Министерството на отбраната, за сметка на други бюджети по държавния бюджет.
Предложеният проект на акт не води до въздействие върху държавния бюджет.
На основание чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на закон е изготвена и приложена финансова обосновка.
Предложеният законопроект предвижда хармонизация на акт на правото на ЕС, поради което е изготвена справка за съответствие с европейското право - с Директива 2003/88/ЕО на Европейския парламент и на Съвета от 4 ноември 2003 година, относно някои аспекти на организацията на работното време.
При изпълнението на процедурата по чл. 26, ал. 2 от Закона за нормативните актове (ЗНА) постъпилите бележки и предложения, както и изложените становища, са отразени в справката по проекта на Закон за допълнение на Закона за отбраната и въоръжените сили на Република България. В съответствие с чл. 26, ал. 3 и 4 от ЗНА по законопроекта са проведени обществени консултации в 30-дневен срок.
На основание 32, ал. 1 от Устройствения правилник на Министерския съвет и на неговата администрация докладът и проектите на закон и на решение са съгласувани със заинтересованите министерства и ведомства, съгласно приложената справка. 

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

Във връзка с гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проекта на Решение на Министерския съвет за одобряване на проекта на Закон за изменение и допълнение на Закона за отбраната и въоръжените сили на Република България.
МИНИСТЪР НА ОТБРАНАТА

